ΓΡΑΠΤΗ ΕΡΩΤΗΣΗ P-3040/96 υποβολή: Guido Podestΰ (UPE) προς την Επιτροπή (6 Νοεμβρίου 1996)

Θέμα: Παραβίαση των δικαιωμάτων του ανθρώπου στο Αφγανιστάν

Έχοντας υπόψη την κατάσταση που επικρατεί στο Αφγανιστάν, με τους πολεμιστές του Αλλάχ «Ταλιμπάν», γνωστούς και ως «σπουδαστές θεολογίας», οι οποίοι αφού κατέλαβαν τα δύο τρίτα της χώρας και εισέβαλαν στην πρωτεύουσα Καμπούλ, εγκαθίδρυσαν ένα καθεστώς τρομοκρατίας, εφαρμόζοντας το «νόμο του Ισλάμ» με την αυστηρότερη δυνατή ερμηνεία σε ολόκληρο τον ισλαμικό κόσμο, δηλαδή την κατά γράμμα ερμηνεία του Κορανίου, ήτοι μία ερμηνεία άκαμπτη, ορθόδοξη, που δεν λαμβάνει υπόψη την τρέχουσα ιστορική πραγματικότητα.

Εκτιμώντας εξάλλου ότι αυτοί οι ακραίοι ισλαμιστές μαχητές, εκτός του ότι ακρωτηριάζουν τους κλέφτες και εμποδίζουν τις γυναίκες να σπουδάζουν και να εργάζονται υποχρεώνοντάς τες ουσιαστικά να μένουν κλεισμένες στο σπίτι, χρησιμοποιούν και τους αιχμαλώτους πολέμου ως «ασπίδες» κατά τη διέλευσή τους μέσα από τα ναρκοπέδια.

Έχοντας υπόψη την απειλή των διαφόρων διεθνών οργανώσεων να εγκαταλείψουν την Καμπούλ γιατί οι γυναίκες υπάλληλοι, δασκάλες και νοσοκόμες δεν έχουν πλέον δικαίωμα να εργάζονται, τα κορίτσια να παρακολουθούν το σχολείο, οι γυναίκες τα μαθήματα επαγγελματικής κατάρτισης.

Λαμβάνοντας υπόψη ότι, σύμφωνα με τις τελευταίες εκτιμήσεις της Unicef, ο εμφύλιος πόλεμος που διαρκεί στο Αφγανιστάν πάνω από 16 χρόνια έχει προξενήσει 1.500.000 νεκρούς, ένα τρίτο από τους οποίους παιδιά 7 1.000.000 ανάπηρους, ανάμεσα στους οποίους πολλά παιδιά ακρωτηριασμένα από τις νάρκες 7 περισσότερους από 2.500.000 πρόσφυγες και πάνω από 3.000.000 θύματα της πείνας, του πολέμου και της εξαθλίωσης.

Μέχρις ότου τα δικαιώματα του ανθρώπου γίνουν σεβαστά στο Αφγανιστάν, σκοπεύει άραγε η Επιτροπή να συμβάλει χρηματοδοτικά στην ανασυγκρότηση της εν λόγω χώρας και την στήριξη των εκεί ανθρωπιστικών οργανώσεων; Εάν ναι, υπό ποίους όρους;

Απάντηση του κ. Marin εξ ονόματος της Επιτροπής (26 Νοεμβρίου 1996)

Η Επιτροπή συμμερίζεται την ανησυχία του Αξιότιμου Μέλους του Κοινοβουλίου για την παραβίαση των δικαιωμάτων του ανθρώπου, ειδικά εκείνων των γυναικών και των κοριτσιών στο Αφγανιστάν υπό το καθεστώς των Taleban.

Η Επιτροπή πραγματοποιεί ετήσιες συνεισφορές ύψους περίπου 40 εκατ. ECU για επισιτιστική βοήθεια καθώς και για προγράμματα που αφορούν την επανεγκατάσταση των επαναπατρισθέντων προσφύγων (ναρκαλιεία, βασικές υποδομές, βασική εκπαίδευση και υγειονομική περίθαλψη, γεωργία) και τον έλεγχο των ναρκωτικών.

Χωρίς μια συμφωνία ειρήνης, είναι πρόωρη η παροχή βοήθειας για σημαντικής κλίμακας αποκατάσταση και ανοικοδόμηση. Οσον αφορά τη συνέχιση της ανθρωπιστικής βοήθειας και την ενδεχόμενη εισαγωγή σημαντικών προϋποθέσεων για βοήθεια, η οποία έχει ζητηθεί από μερικούς χορηγούς, η Επιτροπή θεωρεί ότι η βοήθεια αυτή θα πρέπει να συνεχιστεί καθώς οι ανάγκες των ευάλωτων ομάδων του πληθυσμού παραμένουν οι ίδιες ή έχουν αυξηθεί σε ορισμένες περιοχές.

Η πολιτική της εισαγωγής διακρίσεων ως προς το φύλο εμποδίζει τους ΜΚΟ να εργαστούν αποτελεσματικά. Εκτιμώντας ότι η βοήθεια πρέπει να χορηγείται ανεξάρτητα από το φύλο ή την εθνικότητα και για να εξασφαλιστεί η αποτελεσματική διάθεση και λήψη της, η Επιτροπή υποστηρίζει τις προσπάθειες για την εξεύρεση μιας κοινής θέσης των χορηγών που θα μπορεί να ενισχύσει τη θέση των ΜΚΟ στις σχέσεις τους με τους Taleban και άλλες φατρίες.